
                                         Проект 


П Р А В И Л Н И К
ЗА ОРГАНИЗАЦИЯТА И ДЕЙНОСТА НА ОБЩИНСКИ СЪВЕТ – ДИМОВО, НЕГОВИТЕ КОМИСИИ,
 И ВЗАИМОДЕЙСТВИЕТО МУ С ОБЩИНСКАТА АДМИНИСТРАЦИЯ 



ОБЩИ ПОЛОЖЕНИЯ

Чл.1. Този Правилник урежда организацията и дейността на Общинския съвет Димово и взаимодействието му с общинската администрация. Гарантира и задължава ОбС  в правата му по определяне на политиката за изграждане и  развитие на Община Димово.
Чл.2.(1) Дейността на Общинския съвет и взаимоотношенията му с  общинската администрация се осъществява въз основа на Конституцията на Република България, Европейската харта за местно самоуправление, Закона за местно самоуправление и местна администрация, действащото законодателство и разпоредбите на този правилник. 
         (2) Правилникът има за цел осигуряването на ефективна организация на работа на Общинския съвет, на неговите органи и общинските съветници, взаимодействието им с общинската администрация с гражданите и техните сдружения за осъществяване на местно самоуправление.
         (3) В дейността си Общинският съвет се основава и на инициативата и мнението на гражданите и взаимодействието с политическите и обществените организации.
Чл.3. Общинският съвет е колективен орган на местното самоуправление, състоящ се от 13 общински съветници, избрани от жителите на община Димово при условия и по ред, определени от закона. Той решава самостоятелно всички въпроси от местно значение, които законът е предоставил в неговата компетентност.
Чл.4. (1) Общинският съвет заседава в сградата на Община Димово.
         (2) Заседание може да се проведе и на друго място и изнесено заседание извън община Димово
 Чл.5. По въпроси, неуредени в този правилник, Общинският съвет приема отделни решения.
Чл.6. (1) В своята дейност органите на местно самоуправление и местна администрация се ръководят от следните основни принципи:
· законност;
· самостоятелност;
· гарантиране и закрила на интересите на Общината и нейното население;
· публичност
         (2) Територията на общината включва териториите на следните кметства и населени места:
гр.Димово, с. Арчар, с Бела, с. Воднянци, с. Върбовчец, с. Владиченци, с. Гара Орешец, с. Дълго поле, с. Държаница, с Извор, с. Карбинци, с. Кладоруб, с. Костичовци, с. Лагошевци, с. Медовница, с. Мали Дреновец, с. Острокапци, с. Скомля, с. Септемврийци, с. Шипот, с. Ярловица, с. Яньовец.
Чл.7. (1) Гражданите на Общината участват в нейното управление, както чрез избраните от тях органи на местно самоуправление, така и непосредствено чрез референдуми, граждански инициативи и общи събрания на населението от съответните населени места и кметства в Общината 
         (2) Местен референдум, гражданска инициатива и общо събрание на населението се свикват и произвеждат при условия и ред, определени със закон.
         (3) Разходите за произвеждането на местен референдум и общо събрание на населението и подписка се поемат от Общинския бюджет.
         (4) Разходите за произвеждането на местен референдум по инициатива на държавен орган се поемат от държавния бюджет.
         (5) За организиране на общи събрания и подписки Общинският съвет приема с решение отделни наредби. 
РАЗДЕЛ  І

КОНСТИТУИРАНЕ НА ОБЩИНСКИЯ СЪВЕТ

Чл.8. (1) Първото заседание на Общинския съвет се свиква от Областния управител на област Видин и се провежда в 14 – дневен срок от обявяване на резултатите от изборите.
         (2) До избирането на Председател на общинския съвет заседанията се ръководят от най-възрастния от присъстващите общински съветници.
Чл.9. Общинските съветници и кметовете полагат клетва при спазване на изискванията на чл.32 от ЗМСМА.
Чл.10.  Общинският съвет избира от своя състав председател с тайно гласуване при условията на чл. 24 от ЗМСМА.
1.  За провеждането на тайно гласуване се избира комисия от съветници от различни политически партии и коалиции. 
2. Всеки общински съветник и всяка политическа партия или коалиция, представена в ОбС може да издигне кандидатура за председател на общинския съвет.
3.  Изборът на председател се извършва по следните правила:
3.1 Гласува се тайно с бюлетина, в която се изписват трите имена на кандидатите подредени по азбучен ред на първото име на кандидата съгласно общите правила. Пред всяко име се поставя квадратче и пореден № в него.  
3.2 Гласуването се извършва с „Х“ или с „V“ в квадратчето пред името на кандидата.
3.3 Действителна е бюлетината в която еднозначно ясно личи вота за един от кандидатите. Недействителна е когато няма отбелязан избор и/или има повече от един избор, има белези, смачквания, скъсване и други знаци водещи до показване на вота.
3.4 Комисията в началото проверява кутията и показва на съветниците и гражданите, че е празна. Затваря я и я залепва така, че да не маже да се отвори без да остави следи.
3.5 Всеки общински съветник получава бюлетина от определен член на изборната комисия, който прави отметка в специално изготвен списък на общинските съветници, че е дал един брой бюлетина и един плик на съответния съветник. 
3.6 Съветникът извършва отбелязването на своето предпочитание по определения вече начин в тъмната стаичка и гласува в специално приготвената кутия, като полага подпис пред комисията, че е гласувал. 
3.7 Празни пликове и пликове с повече от една бюлетини се смятат за недействителни гласове. Пликовете с повече от една еднакви бюлетини се счита за един действителен глас.
3.8 След гласуване от всички присъстващи на заседанието съветници  комисията отваря кутията, отделя недействителните и разделя действителните бюлетини на купчинки по вота за кандидатите. Брои бюлетините и съставя протокол в който описва намерените бюлетини в кутията, броя на недействителните и разпределението на действителните по кандидати. На протокола се подписват всички членове на комисията. Ако някой от членовете не е съгласен той записва своето особено мнение и възражение и се подписва. 
3.9 Комисията приключва работата си като пакетира и подвързва бюлетините и ги поставя в кутията и запознава съвета с резултата от гласуването. За избран председател се обявява този кандидат, който е събрал повече от половината от гласовете от общия брой на съветниците. 
3.10 Ако никой от кандидатите не е събрал повече от половината от гласовете от общия брой на съветниците се провежда балотаж /втори тур/ гласуване. На втория тур в избора могат да участват само първите двама, получили най-много от действителните гласове. Ако трима или повече кандидати са получили най-много, но равен брой гласове, те всички се допускат за участие на втория тур. Ако един кандидат е получил най-много гласове, а след него се нареждат двама или повече кандидати с равен брой гласове, те всички се допускат за участие на втория тур. Гласуването на втория тур се провежда по правилата на първия тур.  


РАЗДЕЛ  ІІ

РЪКОВОДСТВО НА ОБЩИНСКИЯ СЪВЕТ

Чл.11. На свое заседание Общинският съвет избира от състава си  заместник-председател на Съвета. Изборът се провежда с тайно гласуване по реда на чл.10 или явно гласуване по общите правила от този правилник, по решение на Общинския съвет. За избран се смята кандидатът, който е получил повече от половината от гласовете от общия брой на съветниците.
Чл.12.  Всеки общински съветник, партия, коалиция и група, представена в Общинския съвет, може да издига кандидатури за заместник–председател на Общинския съвет.
	Чл.13. Заместник-председателят на Общинския съвет:
1. подпомага Председателя при изпълнение на неговите функции и правомощия;
2. изпълнява отделни функции и правомощия на Председателя, когато той им възложи това.
Чл.14. (1) Председателят и заместник-председателят на Общинския съвет могат да бъдат предсрочно освободени:
1.  при подаване на оставка; 
2.  при трайна невъзможност или системно неизпълнение на задълженията си като председател или заместник-председател за повече от три месеца с решение на общинския съвет.
3.   при влизане в сила на акт, с който е установен конфликт на интереси по Закона за противодействие на корупцията .
         (2) В случаите по ал.1, т.1, прекратяването на пълномощията се приема, без да се обсъжда и гласува. То поражда действие от обявяване на изявлението за прекратяване пред Общинския съвет.
         (3) В случаите по ал.1, т.2, решението на Общинския съвет се взема по реда за избор на председател или заместник-председател на Съвета.
         (4) При предсрочно прекратяване на пълномощията на Председателя или на заместник-председател на Съвета нов избор се произвежда в 14-дневен срок от вземане на решението.
         (5) При предсрочно прекратяване на правомощията на председателя, при негово отсъствие, както и при обсъждане на дейността му, заседанието на Съвета се председателства  от заместник-председателя, избран от общинския съвет при предсрочно прекратени правомощия или определен от председателя на съвета в останалите случаи. 
Чл.15. (1) Председателят на Съвета:
1. Свиква заседанията на Съвета; 
2. Ръководи подготовката на заседанията на Съвета; 
3. Ръководи заседанията на Съвета 
4. Координира работата на постоянните комисии; 
      5. По своя инициатива провежда консултации и съвещания с председателите на постоянните комисии, с представители на политически партии, с обществени организации и граждани; 
6. Подпомага съветниците в тяхната дейност; 
7. Представлява Общинския съвет пред външни лица и организации; 
8. Удостоверява с подписа си текста на приетите от Общинския съвет актове; 
9. Разпределя работните материали по дейността на Общинския съвет между неговите комисии според компетентността им; 
10.Осигурява необходимите условия за работата на комисиите на Общинския съвет и на общинските съветници; 
11.Удостоверява с подписа си протоколите от заседанията на Общинския съвет;   
12.Следи за спазване на този правилник; 
13. Подготвя и обявява на населението приети от общинския съвет актове; 
14. Председателят е длъжен да въведе административен ред в  дейността на  ОбС относно входяване и извеждане на документи и искания, както и прегледност и достъпност на взетите от ОбС решения.
15. Общинският съвет има самостоятелен печат и употребата му е в компетентността на  председателят или  лице което го замества въз основа на писмена заповед;
16. Изпълнява и други функции, възложени му от законите на Република България, от Общинския съвет и в този правилник; 
          (2) При участие на Председателя на Общинския съвет в разискванията, заседанието се ръководи от заместник-председател до гласуването на проекта или прекратяване на обсъждането.
          (3) Председателят на Общинския съвет изготвя и внася за разглеждане два пъти годишно отчет за дейността на съвета и на неговите комисии, който се разглежда в открито заседание и се разгласява на населението на общината. Отчетът включва и упражнявания текущ и последващ контрол върху изпълнението на приетите от Общинския съвет актове. Отчетът се  публикува на интернет страницата на Община Димово.
          (4) При изпълнение на своите функции и служебни задължения, председателя на ОбС ползва служебен превоз на общината.
Чл.16.(1) Общинският съвет определя възнаграждението на председателя в зависимост от определената продължителност на работното му време. Размерът на възнаграждението при
 намалено работно време се определя пропорционално на неговата продължителност, определена от общинският съвет. Размерът на възнаграждението на председателя на общинския съвет не може да надвишава 90 на сто от възнаграждението на кмета на общината.
         (2) Председателят на Общинския съвет Димово е с пълно работно време от 8 часов работен ден.
         (3) Председателят на Общинския съвет има всички права по трудово правоотношение освен тези, които противоречат или са несъвместими с неговото правно положение.
Чл.17. Председателят се консултира със заместник председателят при:        
1.Обсъждане на проектите за дневен ред на заседанията.
2. Провеждане на политически консултации във връзка с дейността на Общинския съвет;
3. Предлагане на състава на делегации за международни контакти за одобрение от Общинския съвет;
4. Обсъждане на важни и перспективни въпроси вземат участие и ръководителите на групи общински съветници;
      5. Предложения пред Общинския съвет за предсрочно прекратяване пълномощията на общинските съветници в случаите на чл. 30, ал. 4, т. 5 от ЗМСМА.
     Чл.18. (1) Изпращането на поканите до общинските съветници за провеждане на заседанието на Общинския съвет и материалите за него се извършва от звеното по чл. 102 от този правилник, в петдневен срок преди неговото провеждане лично на хартиен носител, на електронен адрес или по пощата.
           (2) По изключение отделни материали за включване в дневния ред на съответното заседание могат да се предоставят на общинските съветници и в деня на неговото провеждане след съгласуване със зам. председателите.
Чл.19. (1) Заместник-председателят на общинския съвет:
1. подпомага  председателя при упражняването на неговите функции и                
    правомощия;
 2. изпълнява отделни функции и правомощия на председателя, когато той им   
    възложи това;
 3. контролира преброяванията при гласуването и проверката на кворума на   общинските  съветници;
 4. следи за спазването на реда по време на заседание и на определения от председателя ред за заемане на местата в залата;
 5. по искане на председателя чете текстове на внесени за обсъждане  проекти за решения;
 6. участва   в срещи и консултации с председателите на постоянните комисии  и на групите общински съветници, с представители на политически партии, общински организации и граждани съвместно с председателя на общинския съвет;
 7. При изпълнение на функции и служебни задължения, заместник председател на ОбС има право да ползва служебен превоз.
         (2) Заместник-председател на Общинския съвет може да бъде и председател на постоянна комисия.

РАЗДЕЛ  ІІІ

ОБЩИНСКИ СЪВЕТНИЦИ

Чл. 20.(1) Пълномощията на общинския съветник възникват от деня на полагане на клетвата по    чл. 32. ал. 1 от ЗМСМА.
Чл. 21. (1) Общинският съветник има право:
1. да бъде избиран в състава на постоянни и временни комисии на Съвета; 
2.  да предлага включването в дневния ред на заседанията на Общинския съвет разглеждането на въпроси от компетентността на Съвета и да внася проекти за решения; в предвидените от закона случаи.
3.  да участва в обсъждането и решаването на всички въпроси от компетентността на Съвета; 
4.  да отправя питания към Кмета, на които се отговаря писмено или устно на следващото заседание на Общинския съвет, освен ако самият Съвет не реши друго; 
5.  да получава от държавни органи, от службите на общинската администрация, от стопански и обществени организации съдействие и информация, свързана с дейността му на съветник, освен когато те съставляват класифицирана информация, представляваща държавна или служебна тайна; 
6.  да ползва неплатен служебен отпуск за времето, през което изпълнява задълженията си на съветник, който се признава за трудов стаж;
7.  да получава възнаграждение за участието си в заседанията на Общинския съвет и в комисиите, в които е избран; 
8. да обсъжда с експерти и консултанти подготовката си за заседанията на Общинския съвет и в работата на неговите комисии.
         (2) Пътните и други разноски, направени от общинския съветник във връзка с работата му в Съвета, се поемат от бюджета на общината съгласно Наредбата за командировки и заповед за командировка от Председателя на общинския съвет.
 (3) Общинският съветник е длъжен:
1.   да присъства на заседанията на Общинския съвет и на постоянните и временните комисии, в които е избран, и да участва в решаването на разглежданите въпроси; 
2.  да поддържа връзка с избирателите и да ги информира за дейността и решенията на Общинския съвет; 
3.  да се подписва в присъствената книга за заседанията на Общинския съвет; 
4.  да е запознат със съдържанието и проблематиката на предварително изпратените му и подлежащи на обсъждане материали; 
5.  да не напуска без уважителна причина заседателната зала по време на провеждане на заседание на Общинския съвет; 
6.  писмено да уведомява Председателя на Общинския съвет за неучастието си в заседание на Съвета по уважителни причини. 
7.  групите общински съветници, както и общинските съветници невключени в групи, предоставят на председателя на Общинския съвет до 25-то число на текущия месец график за срещите си с гражданите в населените места за следващия календарен месец. Председателят на Общинския съвет в тридневен срок оповестява графика на приемните дни на общинските съветници с избирателите на интернет страницата на общината и при възможност в местните медии и уведомява кметовете и кметските наместници на населените места, за техническо осигуряване на приемните.
      Чл. 22.(1) Размерът на възнаграждението на общинския съветник по ал. 1, т. 7 се определя с решение на Общинския съвет, прието с мнозинство повече от половината от общия брой на съветниците. Общият размер на възнаграждението на общинския съветник за един месец не може да надвишава 70 на сто от средната брутна работна заплата на общинската администрация за съответния месец.
         (2) При отсъствие на общински съветник от заседание на постоянна комисия към ОбС Димово, месечното му възнаграждение се намалява с 15% .
         (3) Общинския съветник не получава възнаграждение при отсъствие от всички обявени през календарния месец заседания на ОбС и на постоянните комисии, в които участва, ако в този месец са имали редовни заседания.
         (4) Възнаграждението се изплаща ежемесечно. Председателят на Общинския съвет не получава допълнително възнаграждение по този ред.
         (5) Присъствието на общинските съветници на заседание на Общински съвет се удостоверява със саморъчни подписи при регистрацията и в края на заседанието Присъствието на общинските съветници в работата на постоянните комисии се удостоверява със саморъчен подпис в протоколната книга на съответната комисия в края на заседанието.
         (6) При извършване на поименна проверка на присъстващите съветници на заседание на ОбС Димово, съгласно чл. 21, ал. 9, на отсъстващите се намалява месечното възнаграждение с 10% (една десета).
         (7) Заплащането по предходните точки става на база протоколите от проведени заседания на ОбС и съответните постоянни комисии. То се извършва до 10-то число на следващия месец.
         (8) При неспазване на срока по чл. 94, ал. 2 от Закона за публичните финанси на председателя на общинския съвет и на общинските съветници не се изплаща възнаграждение за периода след изтичането на съответния срок до приемането на бюджета на общината. Дължимите за този период възнаграждения се изплащат, след като общинският съвет приеме бюджета на общината
    Чл.23. (1) Общинският съветник не може да участва при вземане на решения, когато се отнасят до негови имуществени интереси или до интереси на съпруг и роднини по права линия и по съребрена линия до четвърта степен включително и по сватовство до втора степен включително.
          (2) Общинският съветник не може:
      1. да бъде член на управителен, надзорен или контролен съвет, съвет на директорите, контрольор, управител, прокурист, търговски пълномощник, синдик или ликвидатор на търговски дружества с общинско участие или директор на общинско предприятие;
 2. да заема длъжност като общински съветник или подобна длъжност в друга държава - членка на Европейския съюз;
 3. да извършва дейности, които водят до нарушаване на забрана или ограничение по глава осма, раздел II от Закона за противодействието на корупцията.
           (3) В едномесечен срок от обявяването на изборните резултати лице, което при избирането му за общински съветник заема длъжност по ал. 2, подава молба за освобождаването му от заеманата длъжност и уведомява писмено за това Председателя на Общинския съвет и общинската избирателна комисия.
Чл.24. (1)Общинските съветници нямат право да прекъсват изказващия се, да отправят лични нападки, оскърбителни думи, жестове или заплахи против когото и да било, да разгласяват данни, отнасящи се до личния живот или увреждащи доброто име на гражданите, да имат непристойно поведение или да извършват постъпки, които нарушават реда на заседанието. 
          (2) Общинският съвет може да приеме Етичен кодекс за поведението на общинския съветник, който допълва тази глава. 
Чл.25. По отношение на общинските съветници могат да се прилагат следните мерки, осигуряващи нормалната работа на ОбС.
1. напомняне;
2. забележка;
3. отнемане на думата;
Чл.26. Напомняне се прави от Председателя на общински съветник, който се отклони от предмета на разискванията или наруши реда на заседанието по какъвто и да е друг начин.
Чл.27. (1) Забележка се прави от Председателя към общински съветник, на когото е направено вече напомняне на същото заседание, но продължава да нарушава реда.
           (2) Забележка се прави и на общински съветник, който се е обърнал към свой колега или колеги с оскърбителни думи, жестове или със заплаха.
Чл.28. Председателят отнема думата на общински съветник, който:
 1. по време на изказването си има наложени две от предвидените в чл. 25, т. 1-3 дисциплинарни мерки;
 2. след изтичане на времето за изказване продължава изложението си, въпреки поканата на Председателя да го прекрати.
Чл.29. (1) Пълномощията на общинския съветник се прекратяват предсрочно:
1. при поставяне под запрещение;
2. когато след избирането му е осъден с влязла в сила присъда на лишаване от свобода за умишлено престъпление от общ характер или на лишаване от право да заема държавна длъжност;
3. при подаване на оставка чрез председателя на общинския съвет до общинската избирателна комисия
4. при избирането му за народен представител, министър, областен управител или кмет, при назначаването му за заместник-министър, заместник-областен управител, заместник-кмет, кметски наместник или на щатна длъжност в съответната общинска администрация;
      5. когато, без да е уведомил писмено председателя на общинския съвет за неучастието си в заседанието на съвета по уважителни причини - служебна ангажираност, отсъствие от страната, заболяване и други, не участва в три поредни или в общо пет заседания на общинския съвет през годината.
6. при трайна фактическа невъзможност да изпълнява задълженията си поради заболяване за повече от 6 месеца.
7. при извършване на административно-териториални промени, водещи до промяна на постоянния му адрес извън територията на общината
8. при извършване на административно-териториални промени, водещи до закриване на общината.
9. при избирането или при назначаването му за член на управителен, надзорен или контролен съвет, съвет на директорите, контрольор, управител, прокурист, търговски пълномощник, синдик или ликвидатор на търговски дружества с общинско участие или директор на общинско предприятие по Закона за общинската собственост, както и при заемането на длъжност като общински съветник или подобна длъжност в друга държава - членка на Европейския съюз.
      10. при влизане в сила на акт, с който е установен конфликт на интереси по Закона за противодействие на корупцията .
11.при неизпълнение на задължението му по чл. 23, ал.3 
12. при установяване на неизбираемост
13. при смърт
         (2) Обстоятелствата по ал. 1 се установяват служебно от общинската администрация относно съдимостта на лицата и със съответните други документи, издадени от компетентните органи, които се изпращат на общинската избирателна комисия в тридневен срок от издаването им. В случаите по ал. 1, т. 3 в тридневен срок от подаването на оставката председателят на общинския съвет я изпраща на общинската избирателна комисия
         (3) Преди началото на първото заседание на Общинския съвет, което се провежда не по-късно от един месец след влизането в сила на решението на общинската избирателна комисия, Председателят на Общинския съвет уведомява общинските съветници за обстоятелствата по ал. 2, а новоизбраният общински съветник полага клетвата по чл. 32, ал. 1.ЗМСМА.
         (4) Ако в срока по ал. 3 Председателят на Общинския съвет не свика заседание на Съвета или заседанието не бъде проведено, то се свиква от Областния управител и се провежда в 7-дневен срок от изтичане на срока по ал. 3. При липса на кворум за провеждане на заседанието новоизбраният общински съветник полага клетвата пред Областния управител в присъствието на представител на общинската избирателна комисия, общински съветници и граждани.
         

РАЗДЕЛ  ІV

ГРУПИ НА ОБЩИНСКИТЕ СЪВЕТНИЦИ

Чл.30.(1) Общинските съветници могат да образуват групи според своята партийна принадлежност или политическа ориентация или на друга програмна основа. Всеки общински съветник може да участва само в една група.
          (2) Не могат да се образуват групи на общински съветници, които да представляват частни, местни, етнически, религиозни или професионални интереси.
          (3) Всяка група се състои от най-малко трима общински съветници.
          (4) Когато броят на общинските съветници в една група падне под определения минимум, тя преустановява своето съществуване.
Чл.31. (1) Всяка група общински съветници представя на Председателя на Общинския съвет решение за образуването си и списък на ръководството и на членовете, подписани от всички общински съветници от състава на групата.
          (2) Групите общински съветници, техните ръководства, както и промените в тях се вписват в специален регистър при Председателя на Общинския съвет.
          (3) Председателят на Общинския съвет обявява регистрираните групи общински
съветници и техните ръководства на следващото заседание на Съвета. Същото правило се прилага и при следващи промени в състава и ръководствата им, както и при тяхното прекратяване.
          (4) Името на групата не може да повтаря име на друга група, която вече се е регистрирала по съответния ред;
Чл.32. (1) Условията за членуване, възникване и прекратяване на членството, както и правата и задълженията на членовете се определят от самата група в съответствие с разпоредбите на този правилник.
               (2)Общинският съветник може да напусне групата, като подаде писмено   заявление до нейния ръководител и уведоми Председателя на Общински съвет, който обявява промените на първото проведено заседание на ОбС и ги отразява в съответния регистър.

РАЗДЕЛ  V

КОМИСИИ НА ОБЩИНСКИЯ СЪВЕТ

Чл.33. Комисиите са орган на Общинския съвет, които изпълняват инициативни, съвещателни и контролни функции.
Чл.34. (1) Общинският съвет избира от своя състав постоянни и временни комисии по предложение на общинските съветници. Общинският съвет може да извършва промени във вида, броя, съставите и ръководствата на постоянните комисии.
           (2)  Постоянните комисии на Общински съвет Димово са 6, както следва: 
1. Бюджет и финанси; 
2. Икономическо развитие, европейски фондове и национални програми; 
3. Общинска собственост и устройство на територията; 
4. Социална политика и хуманитарни дейности; 
5. ПК по Закона за противодействие на корупцията .
6. Нормативно обслужване, обществен ред и сигурност.
           (3) Състав и проблематика на дейността на комисиите:
1. Бюджет и финанси, в състав от 4 члена
Разглежда проблеми, свързани с:
· годишния бюджет на Общината и контрола по изпълнението му;
· размера на местните данъци и такси;
· средствата и размера на работната заплата на общинската администрация;
· ползването на банкови кредити;
· предоставянето на заеми;
· емитирането на облигации;
 2. Икономическо развитие, евроинтеграция, регионална политика, в състав от 4 члена
Разглежда проблеми, свързани с:
· изготвянето на програми, прогнози и планове за икономическо развитие;
· инвестиционните предложения на наши и чужди фирми за Общината;
· стопанските инициативи;
· трудовата заетост; 
· търговията и услугите;
· транспорта и съобщенията;
· дейността на фирмите с общинско участие;
· изготвянето на становища и предложения свързани с участие в регионални, национални и международни проекти и програми;
· участие на общината в сдружения на местни власти в страната и чужбина;
· разглежда проблеми, свързани с инвестиционни намерения в областта на земеделието, проблеми, свързани с опазването на околната среда и водите; 
3. Общинска собственост и устройство на територията, в състав от 5 члена
Разглежда проблеми, свързани с:
· ефективното управление на общинската собственост, имущество и общинския жилищен фонд. 
· устройството, развитието, строителството, благоустрояването и комуналните дейности на територията на общината, създаването и одобряването на общи и подробни градоустройствени планове;
· административно-териториалните промени, засягащи територията на Общината;
· изискванията към дейността на физически и юридически лица на територията на Общината, произтичащи от териториално-селищното устройство;
· благоустрояването и комуналните дейности;
· поддържането и стопанисването на сгради и други фондове, обслужващи  образованието здравеопазването, аптечното дело и социалните дейности;
· поддържане на културно-историческите обекти, музеи, музейни сбирки, галерии, движими и недвижими исторически и културни паметници; 
· предложенията на кметовете на кметствата и гражданите за териториално-селищното устройство, строителството, благоустрояването и комуналните дейности;
· изготвя прогнози, програми и планове за развитието на общинския поземлен фонд и на околната среда, състоянието на паркове, алеи и градини, корекции на реки, третирането на битовите отпадъци и сметищата;
· изготвя становища и предложения свързани с участието на Общината в национални и международни инициативи, свързани с горите, екологията и опазване на околната среда, изискванията за дейността на физически и юридически лица на територията на Общината, които произтичат от екологичните особености и опазването на околната среда, горските фондове, мелиорациите и водното богатство на Общината.
4.Социална политика и хуманитарни дейности, в състав от 4 члена
Разглежда проблеми, свързани с:
· състоянието на  образованието и учебните заведения;
· изготвянето на прогнози, програми и планове за развитието на  образованието в Общината;
· ресурсното обезпечаване на образованието;
· културните институции, културния живот;
· традициите, гражданските ритуали и обичаи, самодейността;
· Дейности свързани с културно-историческите обекти, музеи, музейни сбирки, галерии, движими и недвижими исторически и куртурни паметници;
· връзките на културно-историческите обекти с туризма;
· изготвянето на програми и планове за културно развитие;
· състоянието на читалищата, съставите към тях, библиотеките;
· изготвянето на прогнози, програми и планове за реставрация и консервация на историческите обекти и развитието на туризма;
· изискванията към дейността на физически и юридически лица на територията на Общината, произтичащи от културно-историческите особености;
· именуването и преименуването на улици, площади и други обекти с общинско значение;
· предложенията на кметовете на кметства в тази област;
· обсъжда и предлага решения, свързани със средствата за масова информация;
· предлага цялостна програма за опазване паметниците на културата;
· подпомага развитието на читалищното дело в Общината;
· състоянието и развитието на здравеопазването;
· санитарно-хигиенните условия;
· аптечното дело и социалните дейности в Общината;
· изготвянето на прогнози, програми и планове за развитието на здравеопазването, социалните дейности и аптечното дело;
· амбулаторно-поликлиничното обслужване на населението;
· здравната профилактика и санитарно-хигиенните условия на населението;
· медико-социалните дейности (социални грижи, помощи, жилищно задоволяване);
· изискванията за дейността на физически и юридически лица на територията на Общината, произтичащи от опазване на здравето и социалната сигурност на гражданите;
· детските и младежките сдружения и организации;
· развитието на спорта, туризма и отдиха на населението;
· изготвянето на прогнози, програми и планове за развитието на спорта и спортната база, спортните дружества и клубове;
· участието на общината в спортни мероприятия и инициативи;
· Вероизповедание, етнически и демографски проблеми 
· молби и жалби на граждани. 
5.Постоянна комисия по Закона за противодействие на корупцията в състав от 4 члена.
   Изпълнява своите задължения по отношение на общинските съветници и кметовете на кметства в община Димово, като се ръководи от нормите в този правилник и от задълженията определени в Закона за противодействие на корупцията .
   За членовете на ПК по ЗПК се отнасят изискванията на чл. 49 от ЗПК Комисията: 

1.провежда производства за установяване на конфликт на интереси за кметове на кметства в Община Димово по реда на Наредбата на Министерски съвет по §2, ал.6 от Закона за противодействие на корупцията /ЗПК/ и приема решения за установяване или неустановяване на конфликт на интереси или за прекратяване на тези производства с мнозинство повече от половината от всички членове на комисията с явно гласуване;
2. приема декларациите по чл. 49, ал.1, т. 1 и т. 3  от ЗПК във връзка с чл. 41 ал. 1 от ЗМСМА на кмета на общинанта, кметовете на кметства. По чл.49 ал.1 т.1 и т. 3 от ЗПК във връзка с чл. 34 ал. 5 от ЗМСМА на общинските съветници .
3. води публичен  регистър на подадените декларации по т. 2 при спазване на изискванията на Закона за защита на личните данни като по отношение на декларациите за имущество и интереси публична е само частта за интересите по чл.51, ал.1, т.13 – 15;
4. извършва  проверки на подадените декларации по т. 2 съгладно чл.49, ал.1 от ЗПК 
5. препраща по компетентност на Комисията за противодействие на корупцията /КПК/, ведно с цялата преписка, постъпили в Общинския съвет сигнали на граждани и организации за корупция или за конфликт на интереси на лица, заемащи висша публична длъжност по смисъла на чл.6 от ЗПК в Община Димово;
6. при поискване  изготвя и изпраща на КПК необходимата информация и документи  относно общински съветници и кметове в 7-дневен срок от получаване на искането;
7. Осъществява и други функции, възложени й от нормативни актове, този правилник или председателя на Общинския съвет. 
6. Обществен ред и сигурност, в състав от 4 члена                
 Разглежда проблеми, свързани с:
· правно-нормативното обслужване дейността на Общинския съвет и Общината;
· разработването на предложения за промяна и усъвършенствуване на правната уредба на местното самоуправление; 
· съответствието на наредбите и правилниците на Общинския съвет с изискванията на международния стандарт EN ISO 9001:2000;
· контрола върху законосъобразността на решенията на Общинския съвет и тяхното изпълнение;
 правилниците, наредбите, решенията, инструкциите и други норми в дейността на Общинския съвет.
· провеждането на референдуми и общи събрания на населението по въпроси от компетентността на Общинския съвет;
· спазването на законността, опазването на обществения ред и сигурността на гражданите на територията на Общината;
· изготвянето на програми и планове за подобряване на обществения ред и сигурността на гражданите;
· изискванията за дейността на физически и юридически лица на територията на общината, които произтичат от опазването на обществения ред и сигурността на гражданите;
· културата и безопасността на движението;
Чл.35. Всеки общински съветник е длъжен да участва в състава най-малко на една постоянна комисия, но в не повече от три.
Чл.36. (1) Общинският съвет определя състава на комисиите в зависимост от характера на тяхната дейност и от заявки за участие в съответните комисии от страна на общинските съветници.
           (2) Ръководството на всяка постоянна комисия се състои от председател и секретар, които не могат да бъдат членове на една група общински съветници или от една политическа партия или коалиция. 
           (3) Председателят, секретарят и членовете на постоянните комисии се избират от Общинския съвет с явно гласуване. 
           (4) Председателите на постоянните комисии, при изпълнение на служебни ангажименти, свързани с дейността на съвета и/или комисията  имат право да ползват  служебен превоз.
Чл.37. (1) Председателите на постоянните комисии се освобождават:
1.   при подаване на оставка;
2. при обективна невъзможност да изпълнява своите задължения, при системно нарушаване или неизпълнение на произтичащи от този правилник права или задължения, една трета от членовете на комисията или Председателят на Общинския съвет могат да предложат Общинският съвет да го освободи с решение;
           (2) В случаите по т.1 от предходната алинея прекратяването на пълномощията се приема, без да се обсъжда и гласува.
Чл.38. (1) Постоянните комисии могат да приемат свои вътрешни правила в съответствие с разпоредбите на този правилник.
           (2) Ръководството организира работата на комисията, ръководи заседанията и поддържа връзки с другите комисии и с Председателя на Общинския съвет. Секретарят отговаря за воденето на съкратения протокол, в който се вписват всички взети становища.
        Чл.39.(1) В работата си постоянните комисии могат да привличат външни лица като експерти и консултанти, като тяхното възнаграждение се определя съгласно действащите тарифи и нормативни документи на общината. 
            (2) Разходите, необходими за дейността на постоянните комисии на общинския съвет, се утвърждават от председателя на общинския съвет по предложение на  ръководствата на съответните комисии и в рамките на приетия бюджет на Общинския съвет.
Чл.40. (1) Постоянните комисии имат за задача:
1. да проучват потребностите на населението в съответната област и да правят предложения за решаване на проблемите;
2. да подпомагат Общинския съвет при подготовката на решения по въпроси, внесени за обсъждане и решаване;
3. да осъществяват контрол за изпълнение на решенията на Общинския съвет.
           (2) Постоянните комисии разглеждат проектите за решения и други актове, разпределени им от Председателя на Общинския съвет, правят предложения и препоръки и изготвят доклади и становища по тях.
           (3) Постоянните комисии разглеждат всички постъпили частни молби, жалби, сигнали и инвеститорски предложения.
           (4) Предложения и становища от общинската администрация се разглеждат в постоянните комисии само ако са внесени от името на Кмета на Общината.
           (5) Постоянните комисии могат да правят предложения за решение пред Общинския съвет по своя инициатива.
Чл.41. (1) Дневният ред, периодичността и продължителността на заседанията на комисиите се определят от тях по предложение на техните председатели и членове.
           (2) Постоянната комисия се свиква на заседание чрез звеното по чл. 102 от нейния председател, по искане най-малко на една трета от членовете ѝ, или от председателя на общинския съвет. Поканата с материалите се изпраща не по-късно от пет дни преди заседанието на Общинския съвет, на което се предвижда да бъдат обсъждани постъпилите предложения. При доказана спешна необходимост този срок може да е по-кратък.
           (3) Председателят на постоянната комисия ръководи заседанието на комисията, дава думата за изказвания на присъстващите и формулира решенията на комисията за протокола.
           (4) Постоянните комисии заседават, ако присъстват повече от половината от техните членове.
           (5) Председателят на постоянна комисия предлага график за заседанията на комисията, който се съгласува с Председателя на Общинския съвет за шест месеца, и който се приема на заседание на комисията.
Чл.42. (1) Комисиите могат да решат отделни заседания да бъдат закрити по предложение на председателя на комисията или нейни членове.
            (2) Общинските съветници, които не са членове на съответната комисия, както и Кмета на Общината, кметовете на кметства, кметските наместници, могат да участват в заседанията с право на съвещателен глас.
            (3) Участващите в заседанията на комисиите са длъжни да спазват изискванията във връзка с опазване на служебната тайна, както и на сведения, отнасящи се до личния живот и доброто име на гражданите.
            (4) При обсъждане на проекти за решения и други актове или други въпроси вносителят или негов представител присъства на заседанията на комисиите.
Чл.43. (1) Председателите на комисии обявяват часа и мястото на заседанията писмено на определените за това места. Дневният ред за заседанията на комисиите се обявява съобразно с постъпването на материалите. Всички членове на комисията се уведомяват по телефона или писмено за заседанието.
           (2) Комисиите могат да провеждат изнесени заседания в отделен квартал или населено място на общината по обществено значими въпроси, засягащи интересите на гражданите на съответния квартал или населено място.
           (3) Решенията на постоянните комисии се вземат с мнозинство от присъстващите при явно гласуване. 
Чл.44. (1) Комисиите могат да провеждат съвместни заседания, когато се разглеждат общи въпроси. Тези заседания се ръководят по споразумение от един от председателите.
            (2) При съвместни заседания всяка комисия взема поотделно своето решение по обсъждания въпрос. При различни становища всяка комисия изготвя свое самостоятелно становище, което представя на Общинския съвет.
Чл.45. Становищата на постоянните комисии се докладват от председателите на постоянните комисии или от определен от тях член пред Общинския съвет.
Чл.46. (1) За заседанията на постоянните комисии се води съкратен протокол, в който се отбелязват всички взети становища.
           (2) Протоколът се подписва от председателя на комисията и от водещия протокола.
           (3) Ако докладната записка, включена в дневния ред на комисията, не се докладва от вносителя или от упълномощено от него компетентно лице, комисията не е задължена да вземе становище по нея.
Чл.47. (1) Временни комисии се образуват по конкретен повод  за проучване на отделни въпроси, изготвяне на еднократни актове и документи и за провеждане на анкети.
           (2) Правилата за работа на постоянните комисии се прилагат и по отношение на временните комисии.
           (3) Временните комисии преустановяват дейността си с изготвяне на отчет и с решение на Общинския съвет.

РАЗДЕЛ  VІ

ЗАСЕДАНИЯ НА ОБЩИНСКИ СЪВЕТ

Чл.48. (1) Общинският съвет се свиква на заседание от неговия председател:
1. по негова инициатива;
2. по искане на една трета от общинските съветници;
3. по искане на една пета от избирателите на общината;
4. по искане на Областния управител.
           (2) В случаите по ал. 1, т. 2, 3 и 4 Председателят на Общинския съвет свиква заседание, което се провежда в 7-дневен срок от внасяне на искането. След изтичането на този срок, ако заседанието не бъде свикано от Председателя, то се свиква от вносителя на искането и се провежда в 7-дневен срок от свикването.
           (3) Заседанията на Общинския съвет се откриват и ръководят от неговия председател.
           (4) При отсъствие на Председателя на Общинския съвет заседанията се откриват и ръководят от заместник-председател на Съвета.
Чл.49. (1) Председателят на Общинския съвет открива заседанието, ако присъстват повече от половината общински съветници.
           (2) Проверката на кворума се извършва преди откриването на заседанието, след всяка почивка или прекъсване и в края на всяко заседанието.
           (3) По преценка на Председателя или по искане на група на общински съветници проверка на кворума може да се извърши и в процеса на заседанието.
           (4) Проверката на кворума се извършва чрез преброяване на общинските съветници или чрез поименно прочитане на имената им от Председателя и получаване на утвърдителен отговор от тях.
Чл.50. (1) В началото на заседанието се гласува дневният ред.
           (2) Предложение за промени в предварително предложения проект за дневен ред могат да се правят от съветници или от Кмета и се подлагат на гласуване преди окончателното му приемане.
           (3) По време на заседанието не могат да бъдат обсъждани въпроси, които не са включени в гласувания дневен ред с изключение на възникналите непредвидени и/или извънредно важни общественозначими обстоятелства.
Чл.51. (1) Заседанията на Общинския съвет са открити.
            (2) По изключение общинският съвет може да реши отделни заседания или части от тях да бъдат закрити.
           (3) Предложение за закрито заседание могат да се правят от Председателя на Съвета, от името на групите общинските съветници, общински съветник невключен в група или от Кмета на Общината.
           (4) Общинският съвет обсъжда и гласува предложението за закрито заседание. Съобразно резултата от гласуването заседанието продължава като открито или закрито.
           (5) Решенията, взети на закрито заседание, се обявяват публично.
Чл.52. (1) Председателят дава думата за изказване на общинските съветници.
           (2) Никой общински съветник не може да се изказва, без да е получил думата от Председателя.
           (3) Думата се иска от място с вдигане на ръка или с предварителна писмена заявка.
           (4) Председателят съставя списък на желаещите за изказвания и определя реда на изказващите се.
           (5) Общинските съветници, след като получат думата, се изказват задължително от трибуната по микрофон, ако залата е оборудвана със съответните технически средства. Изказванията са с продължителност до 5 минути.       
    	(6) Председателят дава думата с предимство на предсeдателите на групите на общинските съветници, а при тяхно отсъствие на заместниците им или на определен от тях съветник, когато я поискат в рамките на дискусиите по въпроси от дневния ред.
           (7) Веднъж на заседание Председателят дава думата на председателите на групите съветници или на техни заместници, ако я поискат, извън въпроси от дневния ред. Изказванията са до 5 минути. Такова право имат и съветниците, които не членуват в група.
Чл.53. (1) По процедурни въпроси думата се дава веднага, освен ако има направени искания за реплика, дуплика или за обяснение на отрицателен вот.
           (2) Процедурни са въпросите, с които се възразява срещу конкретно нарушение на реда за провеждане на заседанията, предвиден в този правилник, или съдържат предложения за изменение и допълнение на приетия ред за развитие на заседанието, включително и за:
1.  прекратяване на заседанието; 
2.  отлагане на заседанието; 
3.  прекратяване на разискванията; 
4.  отлагане на разискванията;
5.  отлагане на гласуването. 
           (3) Процедурните въпроси се поставят в рамките на не повече от 2 минути, без да се засяга същността на главния въпрос.
Чл.54. (1) Когато общински съветник се отклонява от обсъждания въпрос, Председателят го предупреждава и ако нарушението продължи или се повтори, му отнема думата.
           (2) Общинският съветник не може да говори по същество повече от един път по един и същ въпрос.
Чл.55. (1) Общинският съветник има право на реплика.
           (2) Репликата е кратко възражение по същество на приключило изказване. Тя се прави веднага след изказването и не може да бъде повече от 2 минути.
           (3) По едно и също изказване могат да бъдат направени най-много до 3 реплики.
           (4) Не се допуска реплика на репликата. Репликираният общински съветник има право на отговор (дуплика) с времетраене до 2 минути след приключване на репликите.
Чл.56. (1) Общинският съветник има право на лично обяснение до 3 минути, когато в изказване на пленарно заседание е засегнат лично или поименно. Личното обяснение се прави в края на разискванията по темата или точката от дневния ред.
            (2) Общинският съветник има право на обяснение на своя отрицателен вот в рамките на 2 минути след гласуването.
            (3) За обяснение на отрицателен вот думата се дава най-много на трима общински съветници.
            (4) Не се допуска обяснение на отрицателен вот след тайно гласуване или след гласуване на процедурни въпроси.
Чл.57. След като списъкът на изказващите се е изчерпал и няма други заявки за изказвания, Председателят обявява разискванията за приключени.
Чл.58. Когато е постъпило процедурно предложение, думата се дава на един общински съветник, който не е съгласен с него. Предложението се поставя веднага на гласуване, без да се обсъжда. 
Чл.59. (1) Заседанието може да бъде прекратено или отложено с решение на Общинския съвет по предложение на Председателя, на група съветници или на съветник невключен в група.
           (2) Когато са постъпили предложения за прекратяване на заседанието или за отлагането му, първо се гласува предложението за прекратяване на заседанието.
           (3) По своя преценка председателят може да дава почивка.
Чл.60. (1) При шум или безредие, с което се пречи на работата на Съвета, или когато важни причини налагат, Председателят може да прекъсне заседанието за определено време.
            (2)Всяка група или съветник, невключен в група, може да поиска прекъсване на заседанието за не повече от 15 минути само веднъж на заседание. Председателят прекъсва заседанието веднага след като това бъде поискано и определя продължителността на прекъсването. 
            (3) Всички присъстващи в залата на Общинския съвет са длъжни да ползват мобилните си телефони на тих режим.
Чл.61. (1) Кметът може да участва в обсъждането на предложени от него проекти за решения. Думата му се дава с предимство по всяко време на заседанието на Общинския съвет при спазване условията на този правилник. Кметовете на кметства и кметските наместници се изслушват при обсъждане на въпроси, отнасящи се за кметството или населеното място. Думата им се дава с предимство по всяко време на заседанието на Общинския съвет при спазване условията на този правилник.
           (2) Председателят може да дава думата за изказване и на други представители на общинската администрация, когато се обсъждат предложения от тяхната компетентност.
Чл.62. (1) Гласуването е лично. Гласува се “за”, “против” и “въздържал се”. Гласуването се извършва явно, освен в определените от закона случаи. 
Общинският съвет може да реши отделно гласуване да бъде тайно.
           (2) Явно гласуване се извършва чрез:
 1.  вдигане на ръка;
2. от място при поименно извикване по азбучен ред и отговаряне със „за”, „против”, „въздържал се”.
3. саморъчно подписване.
           (3) Решенията на общинския съвет по чл. 21, ал. 1, т. 6, 7, 8, 9, 10, 14 и 15 от ЗМСМА се приемат с поименно гласуване, което се отразява в протокола от заседанието.
           (4) Тайно гласуване се извършва с бюлетини.
Чл.63. Предложение за гласуване по чл. 62, ал. 2, т. 2 и 3 или за тайно гласуване може да бъде направено от всеки съветник или от една група на общинските съветници. Предложението се поставя на гласуване без разисквания.
Чл.64. (1) Гласуването се извършва по следния ред:
1.  предложения за отхвърляне; 
2.  предложения за отлагане за следващо заседание; 
3.  предложения за заместване; 
4.  предложения за поправки; 
5.  обсъждан текст, който може да съдържа и одобрени вече поправки; 
6.  предложения за допълнения; 
7.  основното предложение. 
           (2) Когато има две или повече предложения от едно и също естество, те се гласуват по реда на постъпването им.
Чл.65.(1) Предложението се смята за прието, ако за него са гласували повече от половината от присъстващите общински съветници, освен ако в закон не е предвидено друго. Решенията са приети с мнозинство повече от половината от присъстващите съветници, когато броят на гласувалите "за" общински съветници е по-голям от останалата част от присъстващите на заседанието съветници.
          (2) Решенията на общинския съвет по чл. 21, ал. 1, т. 1, 2, 3, 6, 7, 8, 9, 10, 16, 17, 20 и по чл. 21а, ал. 3 от ЗМСМА се вземат с мнозинство повече от половината от общия брой на съветниците. Решенията са приети с мнозинство повече от половината от общия брой на съветниците, когато броят на гласувалите "за" общински съветници е по-голям от останалата част от общия брой на общинските съветници.
Чл.66. (1) Резултатът от гласуването се обявява от Председателя веднага.
           (2) Когато процедурата по гласуването или резултатът от него бъдат оспорени веднага след приключването му, Председателят разпорежда то да бъде повторено. Резултатът от повторното гласуване е окончателен.
Чл.67. (1) За всяко заседание на Общински съвет – Димово се води подробен протокол, в който се отразява всички изказвания, проектите за решения и пълния текст на взетите решения. Протоколът се подписва от протоколиста и от Председателя на Съвета най-късно 7 дни след заседанието, към него се прилагат протоколите за произведеното тайно, саморъчно подписано или поименно гласуване.
           (2) За всяко заседание на Общинския съвет се извършва звукозапис, при наличие на техническо оборудване.
           (3) Срокът за изготвяне на отделните решения от протокола за проведеното заседание е тридневен.
           (4) Актовете на Общинския съвет се изпращат задължително на Кмета на община Димово и областния управител на област Видин в седемдневен срок от приемането им.
           (5) Актовете на общинския съвет се разгласяват на населението на общината в 7 дневен срок, чрез средствата за масово осведомяване, чрез интернет страницата на общината и по друг подходящ начин. Оспорването, спирането, отмяната или потвърждаването на оспорените актове се разгласяват по същия ред.
           (6) Преписи от решенията на Общинския съвет се издават в десетдневен срок на всички заинтересувани органи, лица и организации извън общинската администрация. 
           (7) Други преписи се издават с разрешение на Председателя на Общинския съвет.
           (8) Заверени преписи от протоколите от заседанията на Общинския съвет се изпращат на Областния управител на Област Видин и на Кмета на Общината в тридневен срок от подписването им.         
Чл.68. Общинските съветници могат да преглеждат протокола и да искат поправянето на грешки в 7 дневен срок от заседанието. Възникналите спорове се решават от Председателя в присъствието на общинския съветник и протоколчика или на следващото заседание.
Чл.69. (1) Поправки на фактически грешки в приети актове се извършват по нареждане на Председателя до подписване на протокола, след като се изслушат вносителят и протоколчикът и/или председателят на съответната комисия.
           (2) Председателят обявява поправките пред Общинския съвет.
           (3) Групите на общинските съветници и общински съветник, невключен в група могат да получават копие от решенията на Общинския съвет.
Чл. 70.(1) Общинският съвет провежда редовни заседания по приет график за полугодие, най-малко веднъж месечно, от 09.00 до 17.00 часа. С решение на Общинския съвет заседанието може да бъде продължено с не повече от 2 часа. При изтичане на приетото време за работа заседанието се прекратява след гласуване на обсъжданата точка от дневния ред.
           (2) Общинският съвет може да промени времето за редовни заседания от графика. Той може да провежда извънредни заседания по предварително обявен дневен ред извън дните или работното време по ал. 1 
           (3) При събития, за които се налага спешно свикване на Общинския съвет, Председателят насрочва извънредно заседание, на което се обсъжда само събитието, по повод на което се провежда заседанието. Материалите за извънредното заседание могат да бъдат раздадени и на самото заседание.
 
[bookmark: VIII]РАЗДЕЛ  VІІ

ВНАСЯНЕ, ОБСЪЖДАНЕ И ПРИЕМАНЕ НА ПРОЕКТИ ЗА РЕШЕНИЯ И ДРУГИ АКТОВЕ НА ОБЩИНСКИЯ СЪВЕТ

Чл.71. (1) Проектите за решения, заедно с мотивите към тях се внасят от общинските съветници,  кмета на общината и кметовете на кметства в предвидените в закона случаи до Председателя на Общинския съвет, не по-късно от 5 дни преди заседанието на общинския съвет и от заседанието на Постоянните комисии, на които се предвижда да бъдат обсъждани.
            (2) В мотивите вносителят дава становище по очакваните последици от прилагането на решението.
Чл.72. (1) Председателят разпределя постъпилите материали по реда на тяхното постъпване между постоянните комисии в срока по ал. 1 
            (2) Председателят на Общинския съвет определя водеща постоянна комисия за всеки проект на решение или друг акт.
            (3) Разгледаните материали със становища на Постоянните комисии се включват в дневния ред на предстоящото заседание на ОбС по реда на тяхното разглеждане от съответната комисия, но не по- късно от две поредни заседания на ОбС от момента на вземането на решение на комисията.
Чл.73. (1) По проекти, които не са внесени от общинската администрация, Председателят на Общинския съвет или председателят на водещата комисия могат да искат становище от Кмета на Общината или на Кметството. Кметът дава становище в срок до следващото заседание на ОбС.
            (2) Липсата на становище по предходната алинея не спира обсъждането на проекта.
Чл.74. (1) Нормативни актове /Правилници и Наредби/ се внасят за обсъждане и приемане от общинския съвет, ако са изготвени в съответствие с изискванията на чл. 1а от ЗНА.
	(2) Проекта на нормативния акт се внася заедно с мотивите, съответно доклада към него и предварителната оценка на въздействието по чл. 20. 
           (3) Нормативния акт се допуска до включване в дневния ред за обсъждане и приемане от общинския съвет ако съставителя  представи: 
- доказателства, че е изпълнено императивното изискване за проведени обществени консултации с гражданите и юридическите лица, бил е публикуван на интернет страницата на община Димово за срок не по-малък от 30 дни (по изключение 14 дни) заедно с мотивите, съответно доклада, и предварителната оценка на въздействието по чл. 20 от ЗНА, 
-  справка за постъпилите предложения заедно с обосновка за неприетите предложения и доказателство, че тази справка също е публикувана на интернет страницата на община Димово.

РАЗДЕЛ  VІІІ

КОНТРОЛ
Чл. 77. (1)Актовете на кмета на общината могат да се оспорват по административен ред пред областния управител, освен ако в закон е предвидено друго.
             (2) Общинският съвет може да отменя административните актове, издадени от кмета на общината, които противоречат на актове, приети от съвета, в 14-дневен срок от получаването им. В същия срок съветът може да оспорва незаконосъобразните административни актове, издадени от кмета на общината, пред съответния административен съд. 
Чл.78.(1) Актовете на общинския съвет могат да се оспорват пред съответния административен съд.
          (2) Областният управител упражнява контрол за законосъобразност на актовете на общинските съвети, освен ако в закон е предвидено друго. Той може да върне незаконосъобразните актове за ново обсъждане в общинския съвет или да ги оспорва пред съответния административен съд. Оспорването спира изпълнението на индивидуалните и на общите административни актове и действието на подзаконовите нормативни актове, освен ако съдът постанови друго.  
          (3) Кметът на общината може да върне за ново обсъждане незаконосъобразните или нецелесъобразните актове на Общинския съвет или да оспорва незаконосъобразните актове пред съответния административен съд и да иска спиране на изпълнението на общите административни актове и действието на подзаконовите нормативни актове. 
          (4) Кметът на общината не може да върне за ново обсъждане по целесъобразност вътрешнослужебни актове, свързани с организацията и дейността на Общинския съвет и на неговите комисии.
          (5) Върнатият за ново обсъждане акт заедно с мотивите за връщането му се изпраща на Председателя на Общинския съвет в седемдневен срок от получаването му.
          (6) Председателят на Общинския съвет разпределя на водещата комисия постъпилото от Кмета на Общината оспорване на решение на Съвета в тридневен срок от получаването му и възлага изготвяне на становище.
          (7) Върнатият за ново обсъждане акт не влиза в сила и се разглежда от общинския съвет в 14-дневен срок от получаването му.
          (8) Върнатият за ново обсъждане акт може да бъде оспорен пред съответния административен съд от Кмета на Общината, съответно от Областния управител, в 7-дневен срок от изтичане на срока по ал. 5, ако в този срок Общинският съвет не се произнесе по него.
          (9) Общинският съвет може да отмени, да измени или да приеме повторно върнатия за ново обсъждане акт.
        (10) Актът, върнат за ново обсъждане, се приема повторно с мнозинството, определено в закон, но с не по-малко от повече от половината от общия брой на общинските съветници.
        (11) Измененият или повторно приетият акт на Общинския съвет може да бъде оспорван пред съответния административен съд по реда на Административно-процесуалния кодекс. 
        (12) За неуредените въпроси по издаването, оспорването и изпълнението на актовете на общинските съвети и кметовете се прилагат правилата за административното производство, установени със закон. 
Чл.79. (1) Общинските съветници могат да отправят питания до Кмета на Общината.            (2) Питанията трябва да се отнасят до въпроси от дейността на администрацията, за която те отговарят.
Чл.80. (1) На питанията се отговаря задължително на следващото заседание, освен ако Съветът не реши друго. 
           (2) Кмета  може  да поиска удължаване на срока, но не повече от едно заседание.
Чл.81. (1) Питанията се отправят чрез Председателя на Общинския съвет в писмена форма и се подписват от общинския съветник. Те трябва да бъдат ясни и точно формулирани и да не съдържат обвинения.
            (2) Питанията се входяват в деловодството на ОбС – Димово.
Чл.82.  (1) Председателят обявява постъпилите питания в началото на всяко заседание.
             (2) Председателят уведомява своевременно Кмета за постъпилите питания и за деня и часа на заседанието, на което трябва да отговори.
            (3) Кметът отговаря лично.
            (4) Отговорът на питането се отлага, ако поставилият го общински съветник отсъства от заседанието.
Чл.83. Общинските съветници могат писмено да оттеглят питанията си преди получаването на отговор, за което Председателят съобщава в началото на заседанието и уведомява Кмета.
Чл.84. (1) След като общинският съвет пристъпи към разглеждане на питането, вносителят може да го развие в рамките на 5 минути. Отговорът на питането е до 10 минути.
           (2) В отговора на питането не се провеждат разисквания и не се допускат реплики. Общинският съветник, отправил питането, може в рамките на 2 минути да изрази своето отношение към отговора. 
           (3) В случаите, когато питанията не съответстват на изискванията на правилника, Председателят уведомява общинския съветник да отстрани несъответствията.
Чл.85. (1) Общинският съвет изслушва питанията, отговорите по тях като точка първа на всяко редовно заседание на Общинския съвет
           (2) Питанията се задават по реда на тяхното постъпване.
Чл.86. (1) Кметът на Общината организира изпълнението на актовете на Общинския съвет и внася в Общинския съвет отчет за изпълнението им четири пъти годишно. Отчета обхваща решенията на общинския съвет - Димово, договорите и административните актове, издадени в тяхно изпълнение и съдържа анализ на неизпълнените решения с мерки и срокове за тяхното изпълнение. 
           (2) Кметът изпраща заверени по съответния ред копия на Общинския съвет административните актове, както и договорите и техните изменения и допълнения, издадени в изпълнение на актовете, приети от съвета, в тридневен срок от издаването или подписването им, като се посочва номерът на решението на Общински съвет Димово. Звеното по чл. 102 води регистър на решенията и на актовете по тяхното изпълнение.
           (3) При издаване на последващи актове на кмета след изпълнени решения на Общинския съвет за разпореждане с общинско имущество по реда на Наредбата за реда на придобиване, управление и разпореждане с общинско имущество, същите се изпращат в 7-дневен срок на Общинския съвет.  
 
РАЗДЕЛ  ІХ

УЧАСТИЕ НА ГРАЖДАНИТЕ В ЗАСЕДАНИЯ НА ОБЩИНСКИЯ СЪВЕТ И НЕГОВИТЕ КОМИСИИ

Чл.87. (1) Гражданите и представителите на юридическите лица могат да внасят писмени предложения и становища в Общинския съвет или в Постоянните комисии. Гражданите имат право да присъстват на откритите заседания на Общинския съвет и на неговите комисии, като заемат определените от Председателя на Съвета или на съответната комисия места. 
            (2) По време на заседанията гражданите са длъжни да спазват определения ред и да не пречат на провеждането на заседанията.
            (3) Граждани, които смущават провеждането на заседанията, явяват се в нетрезво състояние, нарушават реда за изказване или отправят обидни думи към други лица в залата, се отстраняват от заседанието.
Чл.88. (1) По време на заседанията на Общинския съвет гражданите могат да се изказват, изразяват становища и предложения по обсъждан въпрос от дневния ред,  като заявят  предварително желание за това при Председателя на Общинския съвет. Думата им се предоставя преди началото на дебата по точката в рамките на три минути.
           (2) Извън случаите по ал. 1 гражданите могат да отправят писмено питания, представляващи обществен интерес и които са от компетентността на Общинския съвет, Кмета или общинската администрация на всяко заседание на Общинския съвет след изчерпване на дневния ред. 
Чл.89. (1) Гражданите, желаещи да отправят питане, се записват при Председателя на Общинския съвет.
            (2) Всеки гражданин може да се изкаже в рамките на три минути.
            (3) Гражданите получават отговор на питането по компетентност от Кмета на Общината или от Председателя на Общинския съвет (Председателя на постоянната комисия) на следващо заседание. Ако има готовност, отговорът може да бъде даден в същото заседание веднага след питането на гражданите.
            (4) На питанията на гражданите се отговаря устно, освен ако гражданинът не е изявил желание да получи писмен отговор.
Чл.90. (1) В заседанията на комисиите гражданите могат да се изказват само по въпроси, които са включени в дневния ред на комисията.
            (2) Редът за изказване се определя от председателя на комисията или от правилника за дейността й.
Чл.91. (1) Председателят на Общинския съвет и председателите на комисиите осигуряват необходимата информация на гражданите за датата, часа, мястото и дневния ред на заседанията на Съвета и съответните комисии.
           (2) Обявления с данните по ал. 1 се поставят на определени места в сградите на Общината, Кметството, кметските наместничества, на други обществено значими и общодостъпни места на територията на Общината.
           (3) Информацията се разгласява чрез местните средства за масово осведомяване и чрез интернет на официалния сайт на общината. 
           (4) По начина, определен в ал. 2 и 3, се предоставя и информацията за приетите решения и другите актове на Общинския съвет, както и за оспорването, спирането, отмяната или потвърждаването на оспорени актове на Общинския съвет.
                                                      
РАЗДЕЛ  X

ВЗАИМОДЕЙСТВИЕ МЕЖДУ ОБЩИНСКИЯ СЪВЕТ, КМЕТОВЕТЕ И ОБЩИНСКАТА АДМИНИСТРАЦИЯ

Чл.92. (1) Пълномощията на Кмета на Общината или на кметовете на кметства се прекратяват предсрочно на предвидените в чл.42, ал.1 от ЗМСМА основания с решение на общинската избирателна комисия.
           (2) В случаите на чл.42 ал .1 т. 1 от ЗМСМА в тридневен срок от подаването на оставката председателят на Общинският съвет я изпраща на Общинската избирателна комисия.
           (3) Когато пълномощията на Кмет на Община или на кметство са прекратени предсрочно, Общинският съвет избира временно изпълняващ длъжността Кмет на Общината, съответно временно изпълняващ длъжността кмет на кметството, за срок до полагане на клетва от новоизбрания кмет. За временно изпълняващ длъжността Кмет на общината се избира един от заместник-кметовете. Когато няма назначен заместник-кмет, временно изпълняващ длъжността Кмет на общината се избира по предложение на общински съветник. Временно изпълняващ длъжността кмет на кметство се избира по предложение на кмета на общината или на общински съветник.
           (4) Когато след прекратяване на пълномощията на кмет до края на мандата остава по-малко от една година, частични избори не се произвеждат. В тези случаи общинският съвет избира кмет на общината или кмет на кметството, като за кмет на общината се избира заместник-кмет или общински съветник.
           (5) Когато кмет на община или кмет на кметство са регистрирани като кандидати за общински съветници или кметове, в 7-дневен срок преди края на мандата общинският съвет избира временно изпълняващ длъжността кмет на общината или кмет на кметството за срок до полагане на клетва от новоизбрания кмет. Временно изпълняващ длъжността кмет на общината или кмет на кметство се избира при условията на ал. 3, изречения  второ и трето.
           (6) Временно изпълняващ длъжността кмет на община, кмет на район или кмет на кметство се назначава от областния управител, когато общинският съвет не е приел решение в срока по ал. 5
           (7) Решенията на Общинския съвет по ал. 3, ал.4 и ал.5 се приемат с мнозинство повече от половината от общия брой на съветниците.”
Чл.93. (1) Кметът на Общината, кметовете на кметства и кметските наместници могат да внасят предложения, да присъстват на заседанията на Общинския съвет и неговите комисии с право на съвещателен глас и да се изказват при условията и по реда, определени в този правилник.
            (2) Кметът на общината подписва и представя становищата, изготвени от общинската администрация, в заседанията на Съвета или на неговите комисии по проекти за решения и други актове.
            (3) Общинският съвет не може да откаже разглеждането на въпроси и предложения, които са от негова компетентност, когато са внесени от Кмета на Общината, кметовете на кметства и кметските наместници по реда, установен в този правилник.
            (4) Кметът на Общината организира изпълнението на решенията на Общинския съвет чрез кметовете на кметства, кметските наместници и общинската администрация и се отчита за това на всеки три месеца.
Чл.94. (1) Кметът на Общината определя длъжностни лица от общинската администрация и подходящо помещение в сградата на Общината, където се съхраняват копия от актовете на Общинския съвет от последните десет години на хартиен носител и се осигурява достъп на гражданите да се запознаят с тях в рамките на работното време.
           (2) На гражданите, желаещи да получат заверено копие от актовете на Общинския съвет, се осигурява възможност за това срещу заплащане. Цените на услугите се определят в Наредба за определянето и администрирането на местните такси и цени на услуги на територията на Община Димово.
Чл.95. (1) Кметът на Общината и Председателят на Общинския съвет се уведомяват взаимно писмено за времето на отпуск или отсъствие по други причини, както и за лицата, които ще ги заместват през времето на отсъствието им.
           (2) Кметът на Общината издава заповедите за командировка в чужбина на Председателя на Общинския съвет и на кметовете на кметства, а Председателят на Общинския съвет издава заповедите за командировка в чужбина на Кмета на Общината.
Чл.96. (1) Общинският съвет определя размера на трудовите възнаграждения на Кмета на Общината и кметовете на кметства в рамките на действащата нормативна уредба по предложение на Кмета на Общината.
            (2) Общинският съвет решава и други въпроси, произтичащи или свързани с правата по трудово правоотношение по отношение на лицата по ал. 1, които не са от изключителна компетентност на други органи.
Чл.97. (1) Общинският съвет одобрява структурата на общинската администрация и определя средствата за работна заплата на служителите на издръжка от общинския бюджет по предложение на Кмета на Общината.
            (2) Общинският съвет може да създава служби на общинската администрация в отделните кметства, населени места или в части от тях по предложение на Кмета на Общината, кметовете на кметства или кметските наместници и определя функциите им.
            (3) Предложенията на кметските наместници и кметовете на кметства по ал.2 се съгласуват и внасят в Общинския съвет от Кмета на Общината.
    Чл.98.  Общинския съвет няма самостоятелен щат. Неговата дейност се подпомага и осигурява от общинската администрация.
Чл.99. Кметът на Общината осигурява организационно-техническото обслужване на Общинския съвет, като определя в устройствения правилник на общинската администрация задълженията на административното звено в тази област.
Чл.100. (1) В структурата на общинската администрация се създава самостоятелно звено, което подпомага работата на общинския съвет и на неговите комисии и осъществява организационно-техническото и административно обслужване на тяхната дейност. 
            (2) Звеното е на пряко подчинение на председателя на общинския съвет. 
            (3) Числеността на служителите в звеното се включва в общата численост на общинската администрация и заедно с щатното му разписание се утвърждава по реда на чл.21, ал. 1, т. 2 от ЗМСМА по предложение на председателя на общинския съвет
            (4) Служителите в звеното подпомагат дейността на председателя на общинския съвет при осъществяване на правомощията му по подготовката, свикването и провеждането на заседанията на общинския съвет и на неговите комисии. 
           (5) Служителите в звеното се назначават и освобождават от кмета на общината по предложение на председателя на общинския съвет. Кметът на общината не може да назначава или да освобождава служители в звеното, за които не е направено писмено предложение от председателя на общинския съвет.
     Чл.101. (1) Звеното за подпомагане и осигуряване на работата на Общинския съвет и неговите комисии:
1.  осигурява деловодното  обслужване на Съвета и на неговите комисии;
2. осигурява техническите действия по размножаване, сканиране и изпращане на материалите и поканите за заседания на Съвета и неговите комисии по електронен път или на хартиен носител;
3. осигурява воденето на протоколите от заседанията на Съвета, на комисиите, изпращането на актовете на Общинския съвет и становищата на комисиите, разгласяването им на населението чрез интернет страницата на общината и/или по друг начин, изготвянето на преписи от решенията и цялата дейност съгласно изискванията на чл. 67 от този правилни
4. Служителят по организационно – техническо обслужване на ОбС  приема, завежда и предава сигналите по чл. 62 от ЗПК на ПК по ЗПК, които се регистрират в регистър „Сигнали“ утвърден от  постоянната комисия. Общинския съвет - Димово приема отделно решение за определяне и упълномощаване на  служителя да извършва дейностите по чл. 62 от ЗПК. За  него се отнасят задълженията на чл. 66, ал. 1 от ЗПК.
 5. изпълнява и други функции, определени с този правилник  или възложени му от Председателя на общинския съвет.
             (2) В звеното по ал. 1 могат да бъдат включени и експерти на граждански договор, които да подпомагат дейността на Общинския съвет и неговите постоянни комисии.
Чл.102. (1) Експертното осигуряване на дейността на Общинския съвет и на неговите комисии се подпомага от служителите в общинската администрация
             (2) Конкретните задължения на отделни служители, свързани с подпомагане дейността на Съвета и неговите комисии, се определят в длъжностните им характеристики от Кмета на Общината.

                                                              РАЗДЕЛ  XІ

ОБЩИНСКО СЪТРУДНИЧЕСТВО, МЕЖДУНАРОДНИ ВРЪЗКИ НА ОБЩИНСКИ СЪВЕТ ДИМОВО

Чл.103. (1) Международните връзки на Общинския съвет се организират от Председателя на Общински съвет Димово.
             (2) Предложение за изпращане на делегации на Общинския съвет в чужбина, както и приемане на чужди делегации, се обсъждат и решават съвместно от председателя, зам. председателите и председателите на съответните постоянни комисии на Общинския съвет. 
Чл.104. Общинското сътрудничество се осъществява по реда на гл. 8 от ЗМСМА и се одобрява от Общинския съвет.
Чл.105.(1) Проект на договор за сдружаване се разглежда от съответните постоянни комисии на Общинския съвет, съобразно с материята и предмета на договаряне. Те се произнасят по него в определен от Председателя на Съвета срок.
            (2) Становище по проекта за договор дава и Кметът на Общината, когато предложението не е направено от него.
Чл.106. Когато договорът за сдружаване създава задължения за Кмета и общинската администрация извън изрично установените от закона и този правилник, той не може да бъде сключен без съгласието на Кмета.
Чл.107. Правилата по тази глава се прилагат и при сдружаване на Общината с общини в други страни и влизането й в международни сдружения на местни власти.
Чл.108. Общинският съвет ратифицира всички договори на Общината, сключени с всички териториални единици или общности в страната и чужбина.
[bookmark: _GoBack]Чл.109.(1) За защита на общите интереси и развитие на местното самоуправление общината може да участва в регионални сдружения и в Националното сдружение на Общините, както и в други сдружения.
            (2) С оглед на постигане на целите по чл. 59, ал. 2 от ЗМСМА кметът на общината може в срок до 31 март на текущата бюджетна година да отправи предложение за сътрудничество за изпълнение на споделени услуги и/или дейности по чл. 62 от ЗМСМА до един или няколко първостепенни разпоредители с бюджет - кметове на други общини, и/или до органи на изпълнителната власт.
            (3) При съгласие между лицата по ал. 2 в срок до 14 дни от получаването му кметът на общината предлага на общинския съвет да се предприемат действия за сътрудничество за реализиране на споделени услуги и/или дейности, като предлага на общинския съвет проект на решение, придружено от мотиви, анализ на въздействието върху бюджета на общината и график за реализиране на сътрудничеството.
            (4) Общинският съвет приема решение за осъществяване на сътрудничество в срок до 14 дни от постъпване на предложението по ал. 3. Условие за приемане на решението е наличие на съгласие по ал. 2.
            (5)  Представителите на Община Димово в сдруженията по ал. 1 се определят с Решение на Общинския съвет.

РАЗДЕЛ  XIІ

ПРЕХОДНИ И ЗАКЛЮЧИТЕЛНИ РАЗПОРЕДБИ

§ 1. Правилникът за организацията и дейността на Общинския съвет, неговите комисии и взаимодействието му с общинската администрация се издава на основание чл. 21, ал. 3 от Закона за местното самоуправление и местната администрация и влиза в сила от датата на приемането му от Общинския съвет.
§ 2. Правилникът за организацията и дейността на Общинския съвет, неговите комисии и взаимодействието му с общинска администрация може да се изменя по предложение на председателя на съвета или по искане на най-малко трима съветници и с решение на Общинския съвет.
§ 3. С приемането на настоящия правилник, Общински съвет - Димово отменя изцяло действащия до момента.
§ 4. Правилникът за организацията и дейността на Общинския съвет, неговите комисии и взаимодействието му с общинска администрация е приет на заседание на съвета на (дата, ……. с Решение № …… и Пратокол № …..) попълва се след решението за приемане



ОЛЕГ МИКОВ: 
       /Председател на ОбС – Димово/

